**Povzetek revizijskega poročila *Računovodski izkazi in pravilnost poslovanja Zavoda za zdravstveno zavarovanje Slovenije v letu 2013***

Računsko sodišče je izvedlo revizijo računovodskih izkazov in pravilnosti poslovanja *Zavoda za zdravstveno zavarovanje Slovenije* (v nadaljevanju: zavod), ki je na podlagi Zakona o zdravstvenem varstvu in zdravstvenem zavarovanju nosilec in izvajalec obveznega zdravstvenega zavarovanja za območje Republike Slovenije.

*Cilja revizije* sta bila izrek mnenja o računovodskih izkazih zavoda za leto 2013, razen dela terjatev do zavezancev za neplačane prispevke za obvezno zdravstveno zavarovanje in z njimi povezanih neplačanih prihodkov ter obveznosti do zavezancev za plačilo prispevka za obvezno zdravstveno zavarovanje za nerazporejena plačila teh prispevkov in z njimi povezanih neplačanih odhodkov, ki so bili vodeni pri Davčni upravi Republike Slovenije, in izrek mnenja o pravilnosti poslovanja zavoda v letu 2013.

Računsko sodišče je o *računovodskih izkazih* zavoda za leto 2013, z omejitvijo iz prejšnjega odstavka, izreklo *pozitivno* *mnenje*, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavodana dan 31. 12. 2013 ter prihodke in odhodke oziroma prejemke in izdatke zavodaza tedaj končano leto.

Tudi o *poslovanju* zavoda v letu 2013 je računsko sodišče izreklo *pozitivno* *mnenje,* ker meni, da je zavod v vseh pomembnih pogledih posloval v skladu s predpisi in usmeritvami.

Zavod je med revizijskim postopkom sprejel ustrezne popravljalne ukrepe za odpravo razkritih nepravilnosti, zato računsko sodišče *ni zahtevalo predložitve odzivnega poročila.*

Ljubljana, 8. maja 2015